khistorydata/jeongjo-sjw-relations huggingface dataset:
정조 13년 · 목
該監司狀啓以爲今月中巡分賑狀今玆齊到而飢口之比初巡加付又爲八百六十二口以飢口穀數開坐于後端川府飢口四千二百七十一折米一百七石四斗七升○粥田米四石四斗零太四石四斗零鹽四斗二升零○救急鹽八石八斗一升零利城縣飢口一千六百五十折米四十四石三斗九升○救急鹽五石七斗五升零北靑府飢口二千七百八折米六十八石十四斗九升○粥田米二石十斗六升零太二石十斗六升零鹽五斗四升零洪原縣飢口一千四百五十九折米三十七石十一斗九升咸興府飢口二千一百四十六折米五十二石十斗七升○粥田米一石十一斗六升零太一石十一斗六升零鹽一斗三升零○救急折米九石一斗三升定平縣飢口一千四百七十五折米三十六石十一斗九升永興府飢口四千九十折米百六石八斗○救急折米二十九石七斗三升零高原郡飢口一千三百八十八折米三十四石十四斗七升○救急折米二斗四升零文川郡飢口九百三十八折米二十三石九斗四升德源府飢口八百二十五折米二十一石三斗六升○粥造米八斗二升零田米八斗二升零藿四十五注之醬八斗二升零○救急折米三斗三升零安邊府飢口一千九百八十九折米四十九石八斗五升○粥造米一石一斗一升零太一石一斗一升零鹽一斗零○救急折米六斗六升已上飢口二萬二千九百三十九折米五百八十三石十二斗二升粥造米一石九斗四升零田米九石四斗五升零太九石十二斗零鹽十二斗零醬八斗二升零藿四十五注之救急折米三十九石六斗零鹽十四石六升零又狀啓以爲南關之不能繼巡前已仰聞賑民如式分給庶無深憂而還民目下所分不過爲每口三四升之式而尙患難排則種糧之全不成樣移轉之無處下手者不言可知而北顧之恩敎至此南飢之追恤有期則豈敢不某條搜括先爲入送以待朝廷調劃之方也哉謹以傳敎馳布於南北關而卽接御史所報則又以六千石不足請嶺穀云若果蒙許劃之命則南關所送數千石自當得代於其中矣
정조 13년 · 강
命統穀移貿毋得貽弊
정조 13년 · 목
備局啓言前統制使李漢豊狀啓以湖鎭通運事山沿穀簿相換事休番木劃付設屯事關問兩南道臣三條外又以移貿一條竝爲關問於嶺南道臣後稟處之意覆啓分付觀此慶尙前監司金光默狀啓則以爲本道休番木之一年加入不過爲二百五十餘同就其中各鎭浦射砲糧城將撥將科布戰兵舡鐵釘價什物價本營防債後給代將士衣資賞格每年應入旣有定數各樣上下亦有恒式從他區劃非所可論至若穀名互換沿邑移貿兩條自今爲始移貿則定其名數穀名加減則限以二萬色毋論移貿與耗條必令該營從便運去各邑運物之弊一切嚴禁以此定式實合便宜請令廟堂稟處休番木劃付事論列如此區劃無方不可强令擧行穀名相換及沿邑移貿事前道臣以共濟之義有此定式之請穀名則限二萬包移貿則限六千石分付統營巡營使之往復停當而自該營從便運去之意依狀請請一體嚴飭從之敎以移貿之際如有一毫貽弊之端統帥難免其責以此意嚴飭
정조 13년 · 강
命包伊浦漂舡還泊與否詳探狀聞
정조 13년 · 목
慶尙監司洪檍狀啓以爲包伊浦兵舡一隻爲北關運穀裝載沙格十一名色吏一人同騎發送未及到泊北關公舡已爲出來故各浦兵舡竝令放送他鎭舡次第空還本浦舡終不來泊探問沙格輩則以爲到蔚山方魚津猝遇大風轉向外洋云萬萬驚駭另加探訪之意嚴飭沿海各邑敎以還泊與否詳探狀聞事回諭
정조 13년 · 강
京畿監司趙鼎鎭以池德淸上言委折査實馳啓
정조 13년 · 목
該監司狀啓以爲因坡州良人池德淸上言有令道伯詳査狀聞之命矣該牧使吳載重牒呈以爲詳細査實且考帳籍則德淸父萬義自丙午壬午至九式則皆以庚辰生載錄溯考壬午以上帳籍則己卯丙子兩式以己丑生載錄以此推之其冒錄乃至九年之多故果爲拔去不報矣査問德淸則以爲渠以晩生中間冒年委折初不知得只見近來屢式年戶籍則年滿九十不蒙恩澤故果爲上言之擧云其希覬僥倖誣罔天聽者極爲痛駭自臣營從重科治計料
정조 13년 · 강
命罪人金禹瑞更加嚴刑絕島定配
정조 13년 · 목
原春監司李度默狀啓以爲罪人金禹瑞依關辭各別嚴刑究問則其書給榜文情節箇箇自服嚴囚營獄後馳啓○刑曹啓言罪人李遇秋前已承款旣係一律依例結案取招禹瑞之符同書給與元犯無間渠何敢掉免一律而一獄元無兩犯之例令道臣更加嚴刑絕島定配至於李完春指揮其弟犯此死罪尤極痛惋請自臣曹從重嚴勘允之
정조 13년 · 강
召見畿伯錦伯及前前畿伯下直守令干暎花堂
정조 13년 · 목
錦伯權▣辭陛故也○畿伯趙鼎鎭以御幕次一應諸事別單啓敎以此後無論陵所站晝停站官門站御幕一應諸事依今下釐正本載之畿營定例事分付無敢違越事亦爲嚴飭○別單大抹木四十箇小抹木五十箇地排十五同軍十五名二日以上晝停站進排定例所付眞長木四十箇生葛一同補階空石一百立竝抹下地排三十同改以十五同軍三十名三日改以十五名二日大抹木三十箇小抹木五十箇地排十五同軍十名一日以上陵所站進排定例所付眞長木四十箇生葛一同補階空石一百立竝抹下地排三十同改以十五同軍二十名二日改以十名一日
정조 13년 · 강
命高陽郡接界他邑面里之應屬者道伯爛講以稟
정조 13년 · 목
敎曰前此駐宿本郡也屢勤詢問大抵飯高陽而役楊州至登於俚諺不惟幅員之偏小隣邑地勢率多斗入之處殆同山出棊置殊乖分劃之義路孔故事煩人少而役重每當臨過之時見高民之偏若輒欲一番蘇捄年前以陰竹之最殘割付忠州數面邑無所重地是他道猶且爲民而行裒益之擧況本郡乎高陽郡接界他邑面里之應屬未屬自有傳稱處令道伯爛講便否駕臨日登對稟旨事令廟堂行會畿伯
정조 13년 · 강
以任焴爲寧海府使尹行任爲高陽郡守口傳也
정조 13년 · 목
慶尙監司金光默以寧海府使李寅燮身病罷黜馳啓敎曰船粟之時一日曠官可悶有聲績守令口傳差出待下批當日辭朝星火赴任俾無遲滯之弊○敎曰稔聞治績且有承傳而以幸行之留意日前府使望使之擬入旋命姑置矣當窠之又難拋棄雖命擬入此時本郡事亦不可不拔例差遣高陽郡守之代侍從守令在京人中口傳擬入待下批除朝辭當日赴任形止卽令狀聞
정조 13년 · 목
以沈銖張至顯爲正言○敎曰然且難治無異數遞不可不另擇差送稷山縣監之代詞訟最久了了可合吏才者今日政擇差待下批仍令待開門辭朝○稷山縣監望初以鄭東輔爲首擬以入敎曰近來吏判事萬萬訝惑雖以稷山縣監望筒言之旣命詞訟久次擬入則忽以閑司首擬果何意義吏曹判書李▣爲先從重推考原望筒勿施更爲擬入○以趙雲絅爲稷山縣監
정조 13년 · 목
吏曹啓言李東稷方帶中學敎授而矇未覺察今日政照擬於西學敎授至蒙天點臣等不察之失惶恐待罪原單子請勿施敎以可謂事事做錯卿則從重推考參政銓官亦爲推考元望筒勿施
정조 13년 · 강
遞都承旨蔡弘履以李亨逵代之前望也
정조 13년 · 강
命弘陵諸處修改待寒食爲之
정조 13년 · 목
禮曹啓言弘陵官員牒呈內本陵紅箭門左右柱朽傷處丁字閣樑上及月廊臺石碑閣樑上塗灰陵上曲墻面土剝落卽速修改矣修改吉日今月初七日卯時爲吉云請以此日擧行而先告事由祭同日曉設行所用雜物令各該司進排亦令本陵官員監役敎以塗灰等修改之節姑未解凍待寒食祭享兼行告由後修改事分付紅箭門修改不必告由先爲修改
정조 13년 · 강
命遣吏郞諸執事淸齋與否摘奸
정조 13년 · 강
命左右通禮陵所站則參班於百官班
정조 13년 · 목
因吏曹幸行時隨駕官單子敎曰左通禮柳甲基右通禮禹禎圭皆年老陵所站則使之參班於百官班其代以隨駕官中假通禮代行○因兵曹幸行時隨駕官單子敎曰行副司直沈豐之李時秀俱以別雲劍進去西班無卿宰以金尙集任嵂改付標
정조 13년 · 강
命斥候傳語軍計日給糧
정조 13년 · 목
守禦廳啓言今此幸行時斥候伏兵處所名數及傳語軍從略磨鍊事命下矣自弘濟院至黔巖店幕乃是臣廳所管楊州境內而其間斥候爲六處伏兵爲二處傳語軍元站爲七所間站爲五所而山上斥候則瞭望相連通路伏兵則防守最緊傳語站則元間站皆有元定步數俱是不可闕者此則依前擧行軍兵則無論斥候伏兵傳語甲辰年永陵陵幸時因持敎有元定二十名處減七名十名處減四名五名處減二名之例請今亦依此擧行允之敎以通路伏兵則今番置之雖以斥候軍言之豈令多留置只出宮日還宮日待令計日糧令地方官分給傳語軍一體給糧事嚴飭分付
정조 13년 · 강
命假注書徐有聞拿處尋付過放送
정조 13년 · 목
金虎門門告有聞不爲監鑰政院依下敎捧招以聞命拿處尋因囚單敎以後勿如是之意嚴飭付過放送
정조 13년 · 강
咸鏡監司李崇祜以加定督運領運差員馳啓
정조 13년 · 목
該監司狀啓以爲嶺運舡僅得道內大舡三十隻以初八日都點發送猝遇旬前酷寒經夜浦口輒被流澌之膠凝動民開氷二十四隻堇於十九日抵通川界餘竝留泊元山北運穀亦以浦氷退期又定以二十七日同載矣昨今風寒復緊未知其如期卽發方加嚴飭而督運領運差員初以各一員差定自安邊至端川十一邑竝各裝載無以一時照檢道里又遠賑邑守令之多日曠官誠爲可悶卽就其附近邑加定督運差員初次所定永興外又以德源府使趙▣利城縣監朴光迪差定領運則道內武校中曾經甲辰領運解事者二人加定使之分先後領發而嶺來舡姑未聞的奇而近因風寒其未及到勢所固然矣又狀啓以爲中巡比初巡加付爲二千九百七十九口端川府正月中巡飢口三千三百八十折米八十五石十二斗零粥田米太各三石五斗七升鹽三斗三升零利城縣飢口一千四百九十八折米四十石十一斗零北靑府飢口一千八百七十二折米四十九石十一斗零粥田米太各一石十三斗零鹽三斗七升零洪原縣飢口一千四百八十一折米四十石十一斗零粥造米太各一石七斗零鹽一斗四造升零咸興府飢口一千二百五十七折米三十二石三斗零定平縣飢口八百五十折米二十二石五升永興府飢口三千三百八十七折米九十五石二斗零高原郡飢口一千三百四十五折米三十五石六斗零粥田米太各一石五斗零鹽一斗三升零文川郡飢口七百九十一折米二十石五斗零粥田米太各十一斗八升零鹽七升零德源府飢口八百二十八折米二十二石五斗粥造米太各八斗零醬八斗零甘藿四十八注之救急折米八升零安邊府飢口一千三百三十九折米三十五石一斗粥造米太各一石五斗零鹽一斗三升零都已上飢口一萬八千二十八分給折米四百七十九石十一斗零粥造米三石五斗零田米七石十四斗零太十石三斗零鹽十二斗零醬八斗零甘藿四十八注之救急折米八升零
정조 13년 · 강
遣承旨馳詣宗廟景慕宮奉審摘奸
정조 13년 · 강
命各陵修改時以節祭獻官執事監蕫
정조 13년 · 목
禮曹啓言寒食節祭享齊陵厚陵孝陵長陵陵上石物塗灰曲墻有頉處修改時齊陵厚陵兩陵本曹堂上郞廳各一員依例進去孝陵長陵兩陵請亦兼進以除廚傳之弊敎以兼進不若依近例因以獻官執事中監蕫四陵修改處寒食祭獻官執事戶禮工堂郞中各一員塡差分進着意監蕫仍以此意分付吏曹
정조 13년 · 강
禮曹以忠義李光宇上言▣啓
정조 13년 · 목
禮曹啓言因宗簿寺草記礪山忠義李光宇場中上言以爲乾止山自朝家定界守護禁養禁葬自丁亥年全州府失火之後營門斫木大則作材小則燔瓦繼以樵竪牧童斧斤日尋官吏輩恣意葬埋此蓋守護之道付之監色故締結營窆無所顧忌請以肇慶廟慶基殿所屬忠義分番守直云矣乾止山守護等節本自嚴重又於壬寅更定節目道臣與地方官春秋躬審培植松楸禁護柴木冒墾犯禁之有無頉修啓馳聞則今此上言中>葬埋樵牧之說似無是理此必忠義輩欲啚禁養之任憑藉作弊之計而事係莫重不可置而不問請以上言辭意査問本道更加嚴飭從實狀聞後稟處敎以前此申飭何如而無論渠之希覬與否如無比前茂密之效或有近又犯禁之弊則是豈申飭之本意乎所重處不可只令道伯循例狀聞從當別遣摘奸爲先以此意關問道伯使之據實狀聞
정조 13년 · 강
備局以圃民高尙崑等原情査聞
정조 13년 · 목
備局啓言因內農圃圃民高尙崑等原情有査實以啓之命矣圃民及本圃下屬捉致對下昨年査啓判付何等嚴截而無論本圃事例之如何料布終不加數磨鍊結數亦不準數劃給此已萬萬痛駭而圃吏則照律之後依前任使圃民則因微罪而逞憾除汰所謂新差者莫不捧賂其不捧賂者亦必曲循顏私縱恣無嚴一至於此當該次知中官及左右番內官令攸司拿問嚴勘本圃下屬前此侵漁之罪姑捨勿論以今番現發者言之請囑蹊逕賄賂與受狼藉難掩初以八兩例債之說欲爲粧撰及棍問之後始吐請錢名色者節節狡惡一倂移法司照律請錢及例債錢一一推給至於舊圃民前後所爲太涉頑濫復屬之請尤極猥越請置之敎以方有廉査後處分者此草記姑置之
정조 13년 · 강
推慶尙監司洪檍
정조 13년 · 목
統制使李漢豊以待用刑勘處之類條列馳啓敎以竝蕩滌事回諭當初下敎旣命三懸鈴行會則如是稽滯極爲駭然當該道臣推考他道兵水營亦有如此之弊乎一體査問
정조 13년 · 강
分遣承旨于受香所奉審摘奸
정조 13년 · 강
詣景慕宮省牲省器
정조 13년 · 목
具翼善冠袞龍袍乘輿出協陽門由弘化門入逌瞻門至齋室門外降輿入齋室改具冕服詣版位行展拜入廟內奉審仍省器還入齋室改具遠遊冠絳紗袍詣位省牲訖復入齋室召見畿伯趙鼎鎭前前畿伯徐有防守禦使金鍾秀鍾秀啓言今此陵幸時本廳通路伏兵置之事命下矣伏兵防守關係甚重從前雖有減數之例元無廢闕之事且總廳所管地方甚廣而亦旣如例擧行本廳所管弘濟院至黔巖十餘里而已當初依聖敎以最少例磨鍊請只於出宮日還宮日待令從之改具翼善冠袞龍袍乘輿出逌瞻門召見戶曹判書徐有隣以弘化門外營建政府樞府直房時形止磨鍊事也入弘化門由協陽門還內
정조 13년 · 강
遞都承旨李亨逵以金憙代之前望也
정조 13년 · 목
敎曰各司新除應頉外皆在外未肅拜隨駕官單子尙未分排云竝許遞今日政以在京無故人差出待下批牌招察任○以李敬五爲副修撰李在學爲大司憲金光默爲大司諫宋銓爲執義盧廷良爲司諫任希遠宋民載爲掌令朴宗謙趙恪爲持平徐美修爲獻納金瑢朴䣭煥爲正言李太亨爲修撰李命俊爲右尹韓用龜爲西學敎授許燦爲部將落仕最久人
정조 13년 · 강
敍卿宰侍從罷削人及被謫蒙放人
정조 13년 · 목
二司望無以排擬云而試官出望亦不遠故也
정조 13년 · 강
召見戶曹判書徐有隣于重煕堂
정조 13년 · 목
有隣以營建廳堂上啓言觀象監日官前別提池景喆本廳多有擧行之事而時無職名請付本監司果祿窠使之擧行從之
정조 13년 · 강
召見畿伯戶判總戎使于重煕堂
정조 13년 · 목
敎曰整理之行有名無實徒貽民弊今番則置之○總戎使趙心泰啓言前此大駕歷臨坡州時庚子年則總戎使只率前排跪迎甲辰年則領率別驍士五里程通廣處旗鼓迎接矣今番則請依甲辰例從之又啓言今番坡州別驍士及標下軍試射放初試時規矩請依甲辰年例別驍士則柳葉箭一巡標下軍則鳥銃三放以一中以上試取從之
정조 13년 · 강
判府事徐命善陳箚賜批仍遣史官傳諭
정조 13년 · 목
箚略曰陵園幸行臣當以太僕提擧進參而尻痔危劇非坐非臥側身彷徨目下實狀仍是籧篨據鞍跨馬萬無其望本寺洗馬事係緊重伏乞將臣太僕兼帶遞改批以久未見卿殊庸悵然愼節之越添豈勝奉慮望須加意愼懾太僕不可無隨駕提擧多日往返卿豈可在家俟少間强起參班
정조 13년 · 강
命受香獻官開陣出去
정조 13년 · 목
禮曹啓言自前受香之行若値動駕之時則獻官以下有開陣出去之例矣今番出宮後敦化門前當有留都陣未還宮前宗廟景慕宮文禧廟望祭受香進去時開陣出去之意請預爲知委允之
정조 13년 · 강
以安鼎大爲掌令前望也朴載淳爲康津縣監口傳也
정조 13년 · 목
政院以稷山縣監未署經不得辭朝啓敎以違牌臺諫許遞掌令前望單子入之待下批牌招署經一司除署經下送
정조 13년 · 강
放三和府竄配罪人尹蓍東
정조 13년 · 목
敎曰不念忌器固有罪矣引據科事決知其無知妄作況追聞而更考不正此一人聞其九耋老母憂慮成疾本情旣如許私情又如許王政先務莫先孝理三和府竄配罪人尹蓍東放還其家施以任便居住之典
정조 13년 · 강
遞工曹參判金載瓉以李時秀代之口傳也
정조 13년 · 목
敎曰朝筵聞之欲爲下敎而未果其情理勢難强令隨駕判堂在役所參議在外工曹參判金載瓉許遞其代令該曹口傳差出
정조 13년 · 강
命武初試人等許赴式年殿試
정조 13년 · 목
敎曰觀此成册武科初試之積滯至於百餘人之多謁聖許赴雖多前例以此數兼役於謁聖科卽日唱榜勢難早畢式年殿試日依別試殿試例竝令許赴而規矩則別爲點下試取以此分付仍卽行會諸道使之趁期赴試○敎曰向聞禮判言知有直赴中一人特赴謁聖之例而似聞或有全榜許赴之例云果然與否更令該曹溯考榜眼草記○禮曹啓言溯考榜眼則肅廟朝庚申申啓華等卽日唱榜時己未柑魁李師命特敎同爲唱榜先朝壬辰蕩平科庭試時恩賜金漢老等八人全一榜直赴唱榜或有在外者亦因特敎許赴末端
정조 13년 · 강
命擊錚人李石山嚴處
정조 13년 · 목
京畿監司趙鼎鎭啓言砥平李石山擊錚原情有査報之命矣自李義弘親葬處至石山父母塚相距四十步坐立不見距石山祖父母塚爲十步或十四步矣論其强弱則班賤懸殊言其先後則主客易卞入葬之時力不能禁理勢似然雖是常漢之塚旣在十步之近則事當置之落科而參以兩隻原情及山圖則不無斟量之端大抵此山一局乃石山之六寸李太云世葬之地而其他居民之入葬者無慮六十餘塚義弘葬親一麓又是太云主張太云之女卽義弘家婢子故太云許其入葬於渠之生父母塚二十八步之地而其他民塚俱無異辭者蓋以不計步數訟理難禁故也至於石山之父母塚乃在義弘親葬䐉後左邊橫出之支而旣不相見其間又有他塚則非石山當禁之處石山祖母塚雖十步坐立俱見而亦在右邊傍脈短砂之下非有壓䐉破砌之形而其他民塚亦非一二獨於義弘必欲禁斷者不成事理又以其叔父塚爲父母塚者極爲虛▣至於借葬事當初若以權展爲言則旣合窆矣又繼葬矣其非一時借用可知何不於其時訟冤而今始申聞多率奴僕督掘禁察事以爲假人構書有此添入云則勤葬一款自歸脫空乃與太云之子爭爲墓直變幻事實恣意鳴金者實歸誣罔之科不可不嚴懲義弘親葬强弱雖異訟理似在勿論敎以觀此査辭大關風化班賤之分何等逈異而乃敢生意於擊錚此已萬萬痛惡況其委折如許則當初判付中士庶無步數强弱主客等區別到今思之可謂外題似此訟理每不欲直決矣今番適因原情之近理不得不措辭判下令則事勢瞭然奴許頑如烏可不懲治卿其査實嚴處事回諭
정조 13년 · 강
命巡邏被捉人金弘鎭移送秋曹
정조 13년 · 목
禁衛營啓言巡邏被捉折衝金弘鎭別監太敏行嚴査委折及來歷事命下矣弘鎭供內以爲渠父有病問藥次往見醫人被捉於樓閣洞禁川橋初無同往而本以扈衛軍官丁亥登科戊子加資渠父以訓局別武士作故渠以弓師宿食於金廷大家交遊人則李仁禧數年前以酒伴相親忽言欲見關西而渠叔居在江界故再昨年四月果與仁禧偕往江界七月還來自是之後仁禧兄弟謂渠慫慂視之如讎仍爲絶交太敏行曾無一面之分云敏行供內家在笠洞三寸叔母在漢陽洞往見歸家不知鍾下被捉云矣敎以所謂金弘鎭所爲萬萬痛駭因此犯夜之事綻出欲覈之端大抵李仁禧稱名人以莫重處守僕忽他逃走尙在未勘之中仁禧事紹介卽弘鎭犯夜本事雖似無關如許襍類不可不嚴治移送刑曹與仁禧兩造取服後照律嚴繩草記事分付太敏行依更數治罪失之太輕令掖庭署除名○刑曹啓言金弘鎭招內以爲李仁禧家在於射場近處自爾相親同往江界留連於其三寸家云李仁禧招內以爲渠以守僕負債難支將欲逃避之際弘鎭盛說江界之勝要與同往則托以衣服難辦老母無依故貿給二十五兩錢使之買家安接其母仍與偕往矣得見渠兄書則急速捉納之意傳敎至嚴云故忙急上來待罪闕下七八朔未蒙處分至於此境云取考律文則大明律擅離職役因而在逃者杖一百設計用人誘人犯法者同罪請依此律各杖一百後李仁禧康翎縣金弘鎭黃澗縣竝定配從之
정조 13년 · 강
給承旨韓晚裕休沐之暇
정조 13년 · 목
晩裕啓言臣自去月二十五日八做度直至今月初三日已爲九日敢稟敎以不拘俗規有此陳稟極爲可嘉須卽出去三日休沐可也
정조 13년 · 강
考下抄啓文臣更試試卷
정조 13년 · 목
檢閱金祖淳三上居首
정조 13년 · 강
同義禁兪恒柱陳疏賜批
정조 13년 · 목
疏略曰尹蓍東向日疏中一句語實今日北面之臣所不敢言者殿下聖孝出天凡於此等事以其不忍見也從以不忍言之絲綸之間只露哽咽之意終無剖示之敎今日之知本事者安得無掩於痛泣之心乎當初竄配已失太寬放還之命忽下於數朔之內嗚呼此何事也殿下每以蓍東之疏語有數字錯誤處或未及詳知本事爲敎而蓍東若不見私家所謄册子這四字何從以書之私家册子不謄則已旣謄則寧有截去首尾只書四字之理乎以此推之明知本事而其心以爲吾雖書此人孰知之設有知者今日朝廷有敢誰何於我哉此所以出位擔當無少忌憚者也此其罪上通于天臣待罪禁堂不卽執藝而諫將使負犯至重之人揚揚焉還入修門臣罪固不勝誅而喉院之臣初無一言之覆難循例頒下於軟地則昔何勇也在勢力則今何㥘也臣尤爲痛歎也伏乞特寢蓍東放還之命批以過矣豈無斟量而有是處分乎
정조 13년 · 강
承旨李書九陳疏經出賜例批
정조 13년 · 목
疏略曰伏見同義禁兪恒柱疏本則以尹蓍東放還傳敎不爲覆難盛加論斥遣辭深峻臣卽昨夜坐直之人耳不敢晏然陳章經出乞勘溺職之罪
정조 13년 · 강
特命湖南大同木邊條折半代捧
정조 13년 · 목
備邊司啓言全羅監司徐龍輔狀啓以爲昨年綿農殆是大無無論山沿別無優劣大同木邊中限折半以錢代捧事請令廟堂稟旨分付矣本道綿歉偏蒙聖念旣勤向來闊狹之敎又有今番關問之命今於道臣之請所當準施而大同事體至重若於木邊中又許折半則不但經用可悶惟正之供決不容如是三分一代捧之意分付而知於山沿野邑之一不區別亦難免擧行之悠泛而如欲更費往復恐有後時之歎此則依請施行舞弄之奸苟不別般操切惠未下究弊反倍前請更加嚴飭敎以山沿之竝論似因優劣之無甚異同而大同收布錢木例許參半今此狀請只言折半然則依舊是參半道伯意見必指折半中折半而轉語太欠條暢該道臣推考任土之貢雖曰體重想其民勢無異龜刮弩未況三分一代捧徒有容奸之弊參半外木邊當捧條無論山沿更許折半代捧事卽爲行會
정조 13년 · 목
以金頤柱爲大司憲李壽咸爲執義李秉喆鄭篆爲掌令李顯道爲持平權中憲申大龜爲正言吳載純爲分內局提調○政院啓言稷山縣監一司除署經下送事命下矣金頤柱李秉喆李顯道牌不進朴宗謙未署經只有鄭篆一人何以爲之敎以署前行公曾有其例使之除署經行公守令仍卽署經
정조 13년 · 강
敦寧都正黃㮋疏陳應遞賜例批
정조 13년 · 강
減陵幸時斥候把守處所
정조 13년 · 목
總戎廳啓言斥候處所及傳語軍從略磨鍊事自兵曹知委矣取考謄錄則甲辰八月永陵行幸時十二名把立處減五名十名減三名五名減二名而處所則初無減數之事定送營校摘奸以來則高陽境內山上斥候爲十五處街路把守爲十六處傳語軍站所爲三十三處坡州境內山上斥候爲二十八處街路把守爲十八處傳語軍站所爲三十四處交河境內山上斥候爲十五處街路把守爲九處傳語軍站所爲十四處矣斥候把守定其信地不可進退傳語軍旣有元定里數難容闊狹請處所則依前磨鍊軍數依甲辰例允之敎以山上斥候及街路把守處所比守廳太多方春許多軍校之出用在所軫念斥候處所各減三分一把守處所各減三分二嚴飭地方官使卽報來後更爲草記給糧及出還宮臨時把立等節依守廳草記批旨擧行傳語軍則過高陽宿所站後竝除之只以十二日詣陵所及到交河宿所十三日詣陵所及到坡州宿所十四日坡州離發形正傳語付撥馬傳付於高陽站而自高陽站以後以傳語軍擧行以除一分民弊事嚴飭各該地方官及京畿監司處軍校出用之時如有一毫貽弊之端道伯地方官難免重勘今方多歧摘奸各別惕念事一體申飭
정조 13년 · 강
命秋曹罪人李基成更爲議律
정조 13년 · 목
刑曹啓言罪人李基成更推誘引掖隸憑藉莫重假稱髢髻摘奸旣已承款取考律文則凡詐傳詔旨者斬待時請依法典報政府詳覆施行敎以詐傳詔旨律雖如此假稱御史律亦襯似兩律之間何律爲當而假御史之律爲何律乎竝以論理回啓稟處
정조 13년 · 강
全羅監司徐龍輔以罪人李顯大等査事馳啓
정조 13년 · 목
該監司狀啓以爲守鎭貞喆是何等兇孼而假息海島已不勝痛惋而李顯大以兇頑之性平時伎倆專在於交結兇醜年前刑配可見其狼藉關通而放還之後舊習不悛甚至公行錢貸而極矣此若生出獄門海外頑習將無懲畏宋成昌奴應貴保接罪人之交通情節焉敢曰不知而或諉已發之顯大或援未到之州吏終不直招者萬萬狡慝梁愛弼則金亮基問卜之狀已爲首實金永貴則金後文看病之說亦不敢諱而惟於顯大傳札一事終始抵賴竝加嚴刑斷不可已所謂金用宅宋信謙姜世樂等亦自臣營將發校捉來一體鉤覈而今以已現發者觀之防守之蕩然已無可言而法綱之解弛尤極寒心該牧使該地方官方在被拿未勘雖不得如例論罪而別般嚴束之意嚴飭于濟州牧使李喆模處書札見捉在臣赴任之後不善戢飭之罪臣實爲首惶恐俟勘
정조 13년 · 강
召見藥院提調鄭昌順護軍趙靖世于重煕堂
정조 13년 · 목
予謂承旨李祖源曰義州兩祠致祭欲以今十七日離發耶祖源奏曰臣之親忌在於來初其前似難復命事甚悶然矣昌順啓言承旨所奏情理固然而論以筵體未免屑越臣方帶經筵請入侍承旨推考從之
정조 13년 · 강
施都承旨金憙不敍之典削承旨洪仁浩職
정조 13년 · 목
憙陳疏略曰伏見同義禁兪恒柱疏本則以尹蓍東放還傳敎之不爲覆難循例頒布峻斥喉院至有痛歎之語伊日坐直兩僚旣以此或陳章徑出或屢違召牌臣忝居一院之長何敢獨自晏然乎乞遞臣職左承旨李祖承左副承旨李祖源聯疏引義仍爲徑出敎曰頒布之坐直承宣旣遭侵斥一番徑出尙可說也自一再違牌猶未免太過知申之忽地辭疏乖當極矣都承旨金憙從重推考原疏還給在院承旨上疏亦爲還給幷卽牌招仕進○敎曰有司之職異於喉舌之任凡有命令先卽擧行次陳執藝之說此則固無不可而昨日疏語太欠稱停以矯激爲事須乖寧靖之象同義禁兪恒柱推考○同副承旨洪仁浩陳疏引義敎曰外廷疏逖之具僚猶且知之況近列又況多年在院者豈不知近日規模之外似紛糅內主寧靜乎禁堂疏語非不知矯激而問備施警出於略略提撕之意絃韋之際權度已定到今但當在此無斁在彼無惡而已目下承宣擧措果何意思知申之忽地撗擔視銀臺如鐵限似此習氣已自亞銓時甚惡之都承旨金憙亟施不敍之典苟究其本專由兩承宣之惹起葛藤至於同副之以三品三違已乖格例繼陳辭疏殆恐事端之不層激然者尤極駭然如欲寧靜宜自此等人嚴勘同副承旨洪仁浩削職承旨前望單子入之待下批牌招察任初以示意之意兼爲妥帖只令推考而承宣如是處分重臣不欲永棄則後時之責矯激之失決不可無懲同義禁兪恒柱亦爲罷職○左承旨李祖承違召右承旨李書九再違召敎曰與右位處義似不欲異同右承旨許遞旣疏且違雖極駭然同副擧措若此則義難獨入以遞差捧傳旨
정조 13년 · 강
以金履正李敏采李洪載爲承旨李勉兢爲吏曹參議朴天衡爲兵曹參知尋遞承旨李洪載以趙衍德代之竝前望也
정조 13년 · 강
都承旨李祖源陳疏乞被同罪賜批許遞
정조 13년 · 강
以鄭宇淳金思穆爲承旨前望也
정조 13년 · 목
具戎服乘輿出賓陽門由靑陽門詣春塘臺降輿陞座試射訖訓鍊大將徐有大柳葉箭貫一中騎蒭一中大鹿皮一令中軍申應周柳葉箭邊二中騎蒭二中筒介一部壯勇營兵房柳孝源哨官趙彥彬柳葉箭一中各上弦弓一張兵房柳孝源把總申鴻周鄭學耕騎蒭一中各帿弓一張別隊別將具敍五騎蒭二中不粧弓一張哨官李仁默騎蒭一中箭竹一浮宣傳官朴光進別軍職李晢柳葉箭邊二中各兒馬帖一隻賜給駕前閑良黃泰江交龍旗步下奉持閑良金光裕柳葉箭貫一中邊二中武藝廳宋大運邊四中駕前閑良張錫孝駕後閑良柳孝運朴秀文帳幕次知訓局旗牌官閑良李道煥別隊馬兵閑良崔昌國柳孝述姜壽燁善騎隊閑良金鼎燁騎蒭三中幷直赴殿試駕前出身韓大鳳壯勇衛出身柳孝達騎蒭四中幷加資差備官訓鍊奉事申彧柳葉箭貫一中邊二中邊將除授其餘將校以下柳葉箭騎蒭入格人等馬帖弓矢箭竹馬才各技入格人等木布施賞有差鳥銃入格禁衛營帳幕軍等自本營分等施賞○幸行時御前前排次知訓局知彀官陸昌鎭等二人各弓矢一部信箭手八名各木二疋朱杖手四十名棍杖手四名牌頭四名卜直四名令旗手二十八名巡視旗手十二名牌頭八名雨具手四名卜直四名各木一疋賜給○總府啓言幸行時寶劍望預爲受點矣副總管金思穆移拜承旨請令政院稟旨變通命仍任特命同知李儒敬承旨除授牌招察任○司僕提調金鍾秀啓言旗軍洗馬初八日定行之意前已草記矣內乘李儒敬移拜承旨其代請令政院分付本寺口傳差出以爲洗馬時進參之地從之乘輿出靑陽門由賓陽門還內
정조 13년 · 강
命甕津府使朴基豊拿處
정조 13년 · 목
備局啓言卽見黃海監司李敬倫狀啓則以爲甕津長連逃亡罪人金汝凡等捉納之意連加嚴飭而百日已過一向未捉甕津府使朴基豊罪狀令廟堂稟處長連縣監權儐兼任安岳前郡守尹㬦殷栗縣監宋啓來等罪狀竝令攸司稟處爲辭矣朴基豊令該府拿問處之權儐等罪狀請令該府稟處允之
정조 13년 · 강
分遣承旨詣受香所奉審摘奸
정조 13년 · 목
政院啓言訓鍊大將徐有大總戎使趙心泰以東南關王廟獻官今方受香出去有大所授訓鍊大將命召及右邊捕盜大將命召大將牌傳令牌心泰所授總戎使密符及左邊捕盜大將命召大將牌傳令牌來請還納何以爲之乎敎以仍佩往來訓鍊大將則都提調兼察總戎使則守禦使兼察左右捕將則前捕將李漢泰權察○兵曹啓言今此陵幸時右捕將徐有大左捕將趙心泰俱爲隨駕在前如此之時有曾經捕將權察之例行副司直李邦一限回鑾間請令權察允之
정조 13년 · 강
召見副司直趙鼎耇于誠正閣
정조 13년 · 강
有政吏曹判書李▣參判具庠參議李勉兢兵曹判書李文源進
정조 13년 · 목
敎曰黃海水使旣以此被拿則地方官勢難仍置照律之際徒致曠官長連縣監改差今日政差出○以尹尙東爲大司憲李貞運姜世鷹爲持平李東善爲興陽縣監李尙度爲長連縣監李格爲黃海水使
정조 13년 · 강
以趙尙鎭爲承旨前望也
정조 13년 · 목
箚略曰今此行幸輦路過數百里經宿至四五日藥院之任與他官職逈然自別決不可不備員隨駕而今臣腰脚之疾已成癃廢鞍馬驅策雖欲拚死自强萬無其望伏乞亟遞臣內局提擧批以國體事面不可不備員隨駕兼帶藥院今故許副卿其安心勿辭加意善攝仍命遣史官傳論
정조 13년 · 강
罷知製敎李敬五職
정조 13년 · 목
莫重代撰文字有不審故也
정조 13년 · 강
遣承旨詣文廟奉審摘奸
정조 13년 · 강
命永陵長陵晝停兩占立隨駕軍兵加給療飢次
정조 13년 · 목
敎曰十二日永陵站十三日長陵站初則以程途之稍近勿設晝停而日前改作路之後道路稍遠軍兵飢乏之慮不可不軫念兩站別給療飢次比常例加給馬軍則又給飼需事分付各營還宮日高陽晝停意謂有柴馬草聞以非宿所畿營分辦不爲磨鍊此站依右例一體磨鍊俾一校一卒毋或飢乏事申飭隨駕營門○因營漏幸行時時刻單子敎曰以高陽宿站之爲半日程初則欲於天明後出宮追聞植炬作貢之後尙未使用云此亦民也迄無霑漑之效殊非益下之意今番出宮時刻之差早磨鍊蓋爲此也然隨駕百官軍兵不必人定時聚會以三更爲聚軍時刻闕門留門亦勿於二更爲之以三更一點磨鍊出宮初嚴以寅初三刻退定單嚴擧行事分付
정조 13년 · 강
召見僉知高擎興于誠正閣
정조 13년 · 목
因禁衛營從事官望筒敎以駭然則駭然旣示飭意敍用仍任此望筒勿施
정조 13년 · 목
備局啓言今此監試覆試期日不遠而近來科場漸益淆雜假稱陳試代名換入借述借書賣文賣筆甚至有場外製入之弊臣等來會本司以上項諸條面飭於大司成預先別加操束毋致如前亂雜之患四館所禁亂所應辦所官員及分軍部將亦發牌諸般防禁之道條列嚴飭仍又頒示儒生等俾知申飭截嚴毋敢犯罪如是之後猶有現發之弊則儒生抵罪故毋論大司成及各該官員草記重勘之意先爲分付禁飭諸條別單書入仍自本司分付四館所書揭試所敎曰以此草記及事目亦爲謄示朝紙俾知今番申飭之至嚴○科場申飭別單一陳試許赴自有法典而近來或有一番陳試數三式追付之弊蓋由於前式之已付文跡從中掩覆當式之追付公文更爲啚出之致自今爲始自禮曹一從通編居京者則取考呈京兆文狀及本曹許陳公文居鄕者則取考呈本邑文狀及本曹許陳公文後當初陳試年條及事故更加査櫛然後以陳試年條陳試委折具由草記其中過式年不付而欲爲追付者則過式不付委折亦爲詳細論列於草記待啓下始爲許付萬一矇未覺察從後違錯則擧子用科場律不察之京外官員草記之該堂幷從重論勘一京外有勢力者或有募得發解中無文無筆之人當者則使之藏匿製寫則代名換入者比比有之名爲士子豈忍爲此旣有四館所入門官禁亂官監試官入門及設場時自當摘發預令擧子輩知悉入門時現發則罪在四館所入場後現發則罪在禁亂官竝以此嚴飭一借述借書專由於不令各坐之致今番則擧子入門後一一曉諭申明各坐之法俾無互相往來之弊至若賣文賣筆自在於借述借書之中一體申飭期有初勿犯科之效一挾册之禁本自至嚴會試科場與他尤別初終場解題曾因下敎而書揭則書册挾入尤係當禁如法搜挾犯者及不飭之官員依本律施行而初場時韻册則許其持人一外場之弊種種有之揆以士習寧不寒心此則羅將及內外工房場內外軍士輩出入往來之際夤緣作奸而然其所檢束惟在於各該官員差有他歧摘發之事則與者受者依律勘斷不察之官員一體重勘一試所衛軍之皆用鄕軍法意有在而近來奸弊層生換入京居雜類或通奇於試劵立落或容手於呈劵早晩甚至有符同外場之擧今番則分軍部將親執定送萬一試所點考之時或有換入現發者則該部將拿問嚴處憲府下隸又或用情於點考之時則監試官一體論罪府隸移法司照律一書題例於出題後入啓而持此傳與之際內外不得不相通故漏洩書題場外製入之弊每在其時此後則書題待收券單子入啓時同爲入啓一場內場外不嚴每由棘圍之虛疏而一所則閭家相接之故其弊尤甚內言之暗通外場之潛入皆在於此今番則內則監試官摘奸外則備朗摘奸切勿循例爲之一日內必三四次擧行無論場內外棘圍近處儒生及雜人俾勿接跡如有犯者竝移法司嚴覈照法一年前因獻納李師濂上疏陞學及各道公都會初試入格者就其各其榜中半以上付一所半以下付二所事自成均館草記蒙允定式施行矣固當按而行之而館吏輩臨時移易之弊自前已然今亦難保其必無令大司成一依定式分劃一二所二有違越則館吏刑配當該大司成亦爲論勘一應辦許多弊端一則試所下輩之責入無節也一則羅將輩及上司下隸之討食多端也今番則試所凡百出入之際監試官親執照管雖瑣細之物非踏印標跡則自應辦所一切勿施場外吏隸則禁亂官各別操切俾勿接跡於應辦所近處而發遣備郞逐日摘奸如有犯者移送秋曹照法痛繩當該官員亦爲拿問嚴處○因兵曹謁聖武科初試節目敎以近來科場之不嚴愈往愈甚今番則兩所各別嚴飭俾有申飭之效又因謁聖武科初試規矩單子敎以規矩則依先朝己未己卯乙酉年謁聖初試例爲之鐵箭三矢一百三十步柳葉箭五矢一巡二中
정조 13년 · 강
命太僕提調金鍾秀推考判官金基厚拿問處之
정조 13년 · 목
敎曰今番申飭何如而畿營擧行之許多參差故勿論以排設載持司僕人馬事言之目下現發如是駭然稱以替馬討索民邑之弊司僕豈不知申飭之下不能操切致有現發於摘奸當該二提調推考該色官員重勘次自政院發牌立庭先爲査問委折以啓作弊司僕軍人令畿伯卽爲捉來捧招狀聞申飭之下不能登時摘發畿伯亦難免矇然雖以地方官言之朝令何等申嚴則此等作弊之類毋論掖庭所屬上司下人營門校卒若有一分作弊則宜卽論報營問以爲轉聞不此之爲任其渠輩作弊地方官亦難免畏㥘之責更以此意星火嚴飭各該地方官及都差使員處如是申申下敎之後復有現發則先自道伯重勘都差使員初到境上拿入重棍隨聞狀聞事嚴飭畿伯處○政院啓言問于司僕判官金基厚處則以爲排設載持馬例以外寺卜馬爲之牽夫例以貢人責立而今番飭敎不啻申嚴故寺屬與貢人面面約束毋或作弊之意嚴飭矣今此牽夫貢人輩作弊若是浪藉初未摘發致有此問啓之命萬萬惶恐云矣敎以如能隨處察飭豈有此擧爲先拿問處之○因金基厚囚單子敎以幸行當前以不應爲公律照律勘放其餘囚令次堂今日開坐議處照律○因京畿監司趙鼎鎭司僕軍人査問狀啓敎以與等牌頭面後從輕重決放
정조 13년 · 강
判府事徐命善上箚賜批
정조 13년 · 목
箚略曰伏見傳敎下者以司僕軍人之索賂作弊責敎至嚴恧蹙一倍無地自容今番動駕京外供費隨事裁減飭旨纔下本寺先犯僚堂替被問備郞官亦方對吏臣獨倖逭郵罰將何以示法垂戒哉伏乞亟令攸司議臣不職之罪批以二提擧推考分揀卿須安心勿辭仍命遣史官傳諭
정조 13년 · 강
副司直徐有寧疏陳病勢戶曹參判李秉鼎疏陳母病竝乞免享官賜例批
정조 13년 · 강
平安監司金履素以北關移轉穀磨鍊形止馳啓
정조 13년 · 목
該監司狀啓以爲北關移轉一事以純小米三千石分峙於德川順川寧遠孟山陽德等五邑近北各倉使之參量道里民戶以爲從便受去之地而移轉米分劃五邑中寧孟陽三邑以尤甚邑初不擧論只就德順兩邑而區劃以三千石中一千五百石德順兩邑一千五百石寧孟陽三邑許令分峙之意該營論移而所請三邑穀數每邑亦不過五百石則其在共濟相恤之誼有難靳持寧孟陽尤甚三邑一體分劃敎以須念共濟之意精擇出給事回諭
정조 13년 · 강
命全羅監司徐龍輔推考兵使沈▣拿問
정조 13년 · 목
該兵使狀啓以爲飛禽島異國舡漂在處詳細看審則帆竹造作體樣異於我國而以折傷處觀之則旣非新折亦非舊傷一箇帆竹外他無可驗之端又狀啓以爲康津縣軍器火藥二百四十三斤見失根因一邊廉探一邊嚴覈則監官車仁軾供內二十一斤零前後別星支待時放下而一百四十三斤零雨漏傷縮其餘七十八斤零則渠之自逋而別無見偸之事庫壁穿穴則以其多年仍差之故被人作害云渠以見偸樣初旣納告於該縣監査問之時今始以自逋之意納招於自臣營棍問之下究其心腸節節巧惡而一百六十四斤零各年放下與雨漏傷縮之說不可取信而座首吏房所供亦與渠之招辭一般則二百四十三斤欠縮不可全然歸之於渠之所逋而身爲次知監官不善看守以致傷縮之弊亦有自逋之數則罪不容貸故仁軾嚴囚以待朝家處分而座首吏房則旣以都次知任掌軍器何等嚴重而監官所逋不能摘發各年放下與兩漏傷縮之數亦不卽備上至於現發之境渠等之常時不能檢察之罪萬萬痛惋色吏庫子則稱以例兼軍器什物元無干與云者亦極可駭座首尹學善吏房崔希烈軍器色吏崔千儀庫直奴億石等自臣營從輕重更加嚴棍懲礪欠縮火藥二百四十三斤及虛留鳥銃三柄星火備上之意連加嚴飭敎曰觀此査招與當初狀辭未免太相反逋欠異於偸竊則奏御文字措語之失實難免其罪該兵使令廟堂草記勘罪凡大小狀奏監營之謄啓謄報自是常格此事及飛禽島漂舡事俱無道臣狀聞該道臣推考○備邊司啓言軍器事體本自嚴重該縣有頉誠甚可駭方其上聞也固當審愼而見失與逋欠初不詳覈遽然以見失登聞及其査究非失伊縮奏御文字何等謹嚴則當初失實不可不重勘請當該兵使拿問處之允之
정조 13년 · 강
命兵曹査問陞資人姜重齊所在處
정조 13년 · 목
全羅監司徐龍輔狀啓以爲復職陞六人敎旨及哨官批下人傳令依吏兵曹知委傳給而前虞候姜重齊敎旨送于樂安郡頒給矣卽接該郡守宋觀休所報則本郡境內詳細探問而元無重齊爲名人云故陞資敎旨還爲上送○敎旨頒給秩典藉李春馥居羅州引儀韓芷居南原宣傳官吳相祿居靈光傳令傳給秩都監哨官前部將白宗海居長興前武兼張師栻居南原禁衛哨官前守門將李景奎居全州敎曰今番陞資人前虞候姜重齊雖以居在樂安懸錄而該郡無是人云事甚可訝問于兵曹使之査問委折草記仍令兵曹遍問京外事一體分付○兵曹啓言前虞候姜重齊居住更爲搜問則居生於安岳而以樂安誤錄請重齊敎旨更爲行會於該道搜訪傳授敎以卽爲行會海伯處
정조 13년 · 강
加給副司直金用謙卒逝別致賻
정조 13년 · 목
因副司直金用謙卒逝別致賻單子敎曰以古家之人年至大耋而每念冑筵挾册之事眷注不淺今聞長逝殊用嗟傷原致賻外加給事分付該曹
정조 13년 · 강
以金尙集爲大司憲朴天衡爲大司諫嚴思晩爲禮曹參判前望也
정조 13년 · 목
因吏曹隨駕單子敎以兩司長官未肅拜人許遞前望單子入之待下批牌招察任隨駕單子亦以長官磨鍊以入
정조 13년 · 목
以李亨元爲承旨李顯默爲副修撰沈豐之爲知敦寧徐鼎修爲同義禁尹弼秉爲安岳郡守李涑爲敦寧主簿涑落仕最久人也李潤彬爲全羅兵使南玄老爲分副總管
정조 13년 · 목
因大年囚單敎以今日開坐時捧供待判下仍卽議處照律○義禁府啓言長連縣監權儐兼任安岳前郡守尹㬦時郡守李昌漢殷栗縣監宋啓來等移本府處之事命下矣㬦今方待命拿囚而儐啓來等時在任所請依例發遣羅將拿來昌漢以兼營將守令亦在任所發遣書吏差兼官拿來允之敎以時任安岳郡守本律如在當遞之科仍令銓曹今日政改差後差代○刑曹啓言罪人李基成誑誘掖隸借其名色以爲藉重傳敎之計則詐傳詔旨之律似有當施之典請上裁敎以卿等言是以前所照律報政府詳覆施行
정조 13년 · 강
御仁政殿行文科殿試仍詣春塘臺行武科殿試文科試官金熤沈頤之閔鍾顯申應顯曺允大洪義浩李義觀武科試官李性源蔡濟恭金鍾秀李在簡徐有大趙心泰沈命德金履正許任李潤國李敬五李錫夏李謙會徐有鳳
정조 13년 · 목
具翼善冠袞龍袍乘輿出協陽門詣仁政殿降輿陞座侍臣先就拜位行禮試官及應試人各就拜位行禮訖以觀豐閣爲銘題懸題訖乘輿出仁政門由靑陽門詣春塘臺降輿陞座試官及應射人各就拜位行禮訖仍命應射人應射敎曰雨勢如此未畢試之類皆令明日設行又敎曰雖因雨勢使令退行兵曹擧行極爲顚錯兵曹判書鄭好仁越俸一等命退承史及侍衛諸臣仍爲還內收券訖行科次于誠正閣判府事金熤啓言殿試試券若非違格與未成篇則不以文字工拙爲立落故擧人輩多不致意於句作惟以成樣爲能事至於今番比前益甚篇不成樣文不成說經生固不足責而許多直赴亦如此不但爲士習之不美雖謂之無嚴可也以此意飭諭京外使後之應試咸知道理之不當如此似可爲矯俗之一端矣敎曰卿言好矣出擧條此後各別申飭科次訖幼學徐榮輔居首
정조 13년 · 강
以吳載純沈頤之䳽林君焴爲都總管蔡弘履李文德李源爲副總管前望也
정조 13년 · 목
總府啓言明日親臨殿試時寶劍侍衛不可不備員身病與未肅拜相避之代請令該曹卽爲口傳差出敎以竝許遞前望單子入之待下批牌招察任
정조 13년 · 강
命注書金孝建出六調用
정조 13년 · 목
敎曰宿勞旣積新榜多出聞其病亦難從近供劇云注書金孝建今日政出六調用
정조 13년 · 강
在參贊金華鎭疏陳病狀乞免享官賜例批
정조 13년 · 강
敦寧都正尹謐以無敦寧陳疏乞遞賜例批
정조 13년 · 강
御春塘臺行武科殿試
정조 13년 · 목
具翼善冠袞龍袍陞座命昨日未畢試人皆應射兵曹判書鄭好仁啓言直赴殿試人中或有作故則例付原榜末端成給紅牌今番亦多作故人何以爲之敎以成給紅牌依例贈職又啓言北關武士裵斗七參乙巳都試吳泰攝參丙午都試來納直赴帖丁未春庭試無陳試公文故退送矣難于擧子攔入伏地臣之不能察飭之失惶恐待罪如此無嚴之輩不可曲遂其願請竝勿施敎以卿則勿待罪許赴試射訖承旨洪仁浩啓言試記多有落漏混淆處兵曹判書鄭好仁推考當該郞廳當重勘而本院請推外無可施之罰何以爲之從之敎以郞廳拿處命侍衛諸臣先退試官詣北所出榜還入小次召見文科殿試入格人命行藝文館古風仍爲還內
정조 13년 · 강
命文武科放榜以權停例擧行
정조 13년 · 목
因禮曹草記有是命○敎曰今番殿試日子與唱榜日子不遠曾有已例京外武士諸具未備之類依卽日唱榜例京司件取用事分付又敎曰以昨年北道年事唱榜武士之裹糧往來其辛苦可知本道成給草料猶有恒例況唱第下鄕人乎令賑廳問名兵曹下去時優給糧資直赴會試中未入格人亦給糧資事分付
정조 13년 · 강
加劃關西穀四千石于北關
정조 13년 · 목
在議政李性源以試官入侍啓言以咸鏡監司李崇祜請穀狀啓有草記回啓之命臣適入侍敢此仰達繡衣所請六千石中二千石先已劃送四千石今當區劃而關西之南關接界處差可容手寧遠孟山三千包雖已移轉待新道臣赴任以小米二千石太二千石從附近邑移送附近邑還分不足則以各其附近邑次次移轉充代事分付兩道道臣見其謄報則末端以爲本營錢貨近益不敷得於關西然後可以辦貿穀物云穀旣加送則錢不可更劃本營錢布中限米太各一千石價依詳定貿取似好曾經道臣有司堂上相議僉同請竝以此意分付從之
정조 13년 · 강
遞承旨徐鼎修以李時秀代之遞吏曹參議李勉兢以曺允大代之竝前望也
정조 13년 · 목
鼎修有實▣勉兢在外故也○政院以允大違召啓敎以只推更爲牌招又啓言問啓事命下矣問于允大處則以爲臣於昨冬待罪銓官時以閔▣掌通事臺評峻發其後又以朴柱遇臺望事重遭彈駁譏斥備至有何顏面更爲冒居銓地之計而且臣於月前陳疏控辭未承批旨尤不勝惶悚深夜飭敎之下冒犯違傲之科實合萬殞云矣命還給
정조 13년 · 목
敎曰新恩政事當日爲之○以安策爲副校理兪漢謨爲副修撰沈頤之爲同經筵金孝建爲兵曹佐郞徐榮輔單付典籍白泳鎭單付尙衣主簿竝文武科第一人
정조 13년 · 목
筵說誤以擧條書出故也
정조 13년 · 강
刑曹以罪人李顯大等査案論啓
정조 13년 · 목
該曹啓言罪人李顯大金石只下送本道待狀聞稟處今以査案觀之則宇鎭何等極逆貞喆何等凶孼而顯大之木疋賣買何處不可乃敢冒入棘內對面酬酢覓給外上受標換錢推命占疾是豈重囚之所敢生心而必使亮基爲此已極凶獰況於年前以貞喆傳札事至被嚴刑而猶復繾綣委往旌義再訪手札冒禁出入昵密眷戀若是無憚木疋賣買書札傳給猶屬細事必有他般綢繆情節而抵死牢諱尤極獰頑宋成昌則慫慂顯大執其木疋密通宇賊持牛馱來者渠也乘守直之無人引入顯大於棘裏與之相面受給手標者渠也罪人衣服不過數疋則必滿一同將欲何用再次邀入使之酬酢則自當參聞而無意吐實亦極凶狡金石只則罪人書札傳給之人曾見自官重勘之狀則昌順麟三等兩漢書札無難受來及夫海中敗船之後無所事於入京而又與顯大同往推錢者可見其必欲傳昌麟之札亦難掩顯大同情之跡嚴訊之下一向頑忍者俱極獰惡請竝令道臣各別嚴刑期於得情奴應貴則身爲保授主人目見顯大與貞喆親狎之狀不卽告官殊極痛駭加刑懲礪在所不已金用宅宋信謙則交通宇鎭倩寫書册其爛漫親密之跡已極痛惋姜世樂之尋見貞喆㧕何意思竝各嚴刑究問梁受弼之不問禁卜金永貴之引入受針放恣無忌竝加嚴刑以懲後習至於金昌五等四人不過一時參證涉海推捉亦似有弊姑置之意竝分付從之
정조 13년 · 강
遞禮曹判書尹塾兵曹參判金思穆
정조 13년 · 목
敎曰今聞承宣言雜科今日開場禮堂當齊進而參議未差判書在藥院不得備員開場云判書許遞與參議未差之代前望單子入之待下批牌招先開場後謝恩又敎曰雜科進去番次苟艱兵曹參判許遞前望單子入之○以李在簡爲禮曹判書李敬一爲參議柳誼爲兵曹參判前望也
정조 13년 · 강
遞都承旨金載瓉左承旨李時秀以鄭宇淳金履正代之前望也以李晚秀爲兵曹佐郞口傳也都承旨有實故左承旨有實▣故也
정조 13년 · 강
命副校理閔昌爀施削職之典檢閱李相璜刊削令該府拿問得情
정조 13년 · 목
敎曰閽喧飭禁申嚴之本意廷臣孰不知之乎況大小殿座動駕時兵曹節目中例有無論上司三司下人卽其地決棍官員入啓論罪之文此自古流來金石之典也昔在肅廟朝因大臣從隸所謂權頭名色之攔過特置重律仍命懸木纓之類隨現痛治自是動駕時及入闕中去木纓以昔盛際大臣權重之時守法如此況他司乎今日因騎省番郞之正郞替入始聞之閔昌爀事萬萬駭悖藉使館吏無罪被棍以謁聖日事忽地追理於再昨者不惟無理無義而已館吏所犯不輕判堂亦有與聞當初該曹不爲論罪已是失職則以其時不在館職之人到今替當作鬧豈非常情之外此雖一事丁酉以後法禁之一端不容等閑看過又況論思之地身自犯法者乎然矯質未易甄敍不久姑屬之末勘副校理閔昌爀亟施削職之典館吏則依筵敎分令該曹拔例痛繩意謂更有如許之弊査問該曹果又有李相璜事矣事實似與昌爀有間情跡比之昌爀倍甚如渠孱劣不堪任者特置香案之側出於念舊之意當隨事小心渠雖無似出入邇列亦知申禁之由則焉敢先犯十數年來所不犯之擧乎檢閱李相璜爲先刊削令該府拿問得情該館吏隸亦依筵敎分等痛繩事分付該曹閽喧之禁亦係奉命此後以此推治曹屬者該官員難免違抗之律以此更令嚴飭
정조 13년 · 강
禁府以時囚張漢喆等原情啓
정조 13년 · 목
禁府以大靜前縣監張漢喆原情啓請刑推得情敎以除刑推議處仍爲照律又啓言宇鎭逆節何等凶獰而身爲配所官不能致察至有此通書京中欲換錢財之擧揆以法例萬萬駭痛以此照律杖一百收贖告身盡行追奪私罪請施行允之又以兵曹佐郞李宗烈原情啓請刑推得情敎以付過放送又啓言初檢官樂安前郡守喪人沈默之覆檢官谷城前縣監喪人林夏喆原情啓請默之議處夏喆刑推得情允之敎以林夏喆除刑推議處竝今日內照律放送又啓言默之夏喆等屍親名字之相左不能覈發事極可駭以此照律各杖六十收贖奪告身一等私罪請施行允之敎以沈默之功減一等又啓言四檢官金溝前縣監朴澈源原情啓請刑推得情敎以除刑推議處又啓言殺獄檢狀何等審愼而實因之定執元犯之懸錄以不得已不可不等語率爾說去極爲駭然請以此照律允之又以澈源杖六十收贖奪告身一等私罪啓請施行允之敎以功減一等又啓言參考官李基成白東運原情啓請議處允之又啓言基成東運以幺麼武弁肆然參疏極爲可駭以此照律杖八十收贖奪告身三等私罪請施行允之敎以李基成功議各減一等又以鍾城前府使崔▣原情啓請議處允之又啓言還上事體本自不輕而身爲守宰慢不致察吏逋民反若是夥然揆以法意極爲駭然請以此照律允之又以崔▣杖一百收贖告身盡行追奪私罪啓請施行允之又以濟州前牧使洪仁默原情啓請議處允之又啓言渠旣按察一島則罪人防守固當另加禁飭而宇鎭貞喆通書之狀不能登時摘發揆以紀綱極爲可駭雖與配所官有間常時不能嚴束之罪在所難免請以此照律允之又以仁默杖八十收贖奪告身三等私罪啓請施行允之又啓言鄭有琨父光國身爲訓鍊奉事莫重國試敢生圖科之計與申載權林得宗約錢三百敢售容奸之習情狀綻露至於嚴刑流配則不可以其母之篤老其子之呼訴有所輕議請原情勿施允之
정조 13년 · 강
咸鏡監司李崇祜以南關分賑飢口穀數馳啓
정조 13년 · 목
該監司狀啓以爲各邑去月終巡分賑狀今玆齊到而飢口之比中巡加付又爲四百五十四口以飢口穀數列錄馳啓端川府二月終巡飢口四千九十八折米一百二石十二斗二升○粥田米四石一斗四升零太四石一斗四升零鹽四斗零○救急折米七石六斗一升零醬八石二斗九升零利城縣飢口一千六百五十折米四十四石四斗二升○救急鹽五石七斗七升零北靑府飢口二千八百二十二折米七十一石九斗八升○粥田米二石十二斗三升零太二石十二斗三升零鹽六斗零洪原縣飢口一千四百五十四折米三十七石九斗八升○粥造米一石六斗八升太一石六斗八升零鹽一斗四升零咸興府飢口二千三百四十六折米五十七石十斗六升定平縣飢口一千五百八十九折米三十九石十斗八升○粥造米二石一斗七升零太二石一斗七升鹽三斗一升零○救急折米十石十一斗七升零鹽三石二斗六升零永興府飢口四千三百八折米一百十石六斗○救急折米十石六升高原郡飢口一千三百九十二折米三十四石十四斗一升○粥田米一石十二斗八升零太一石十二斗八升零鹽二斗七升零○救急折米九石五斗五升鹽二石十一斗七升文川郡飢口九百四十四折米二十三石十一斗五升德源府飢口七百七十六折米二十石六斗六升安邊府飢口一千九百八十九折米回十九石八斗五升都已上飢口二萬三千三百九十三折米五百九十二石十四斗一升粥造米三石八斗九升零田米八石十一斗六升零太十二石五斗二升零鹽一石二斗五升零救急折米三十七石十四斗四升零鹽十一石七斗一升零醬八石二斗九升零
정조 13년 · 강
行文武科唱榜於仁政殿
정조 13년 · 강
召見判府事李福源兵曹佐郞李晚秀平安監司鄭昌聖忠淸水使枊文植于誠正閣
정조 13년 · 목
昌聖文植辭陛故也○予謂福源曰卿子登第予實歡喜已自南行時器待已久如許之人豈易得乎福源曰性本魯鈍敎又無素徒玷名器憂虞自切矣予曰相貌也文華也爲榜中第一在卿家儘爲千里駒矣福源曰臣素抱貞疾亦不能視物西樞雖云閑局不可一向虛縻且時任原任大臣則一也雖在稍遠之族猶懼盛滿況從行間乎俄於賀班與之押班東西區區之沈不勝懍然矣予曰卿姑少待耆耉在朝爲國之幸且卿氣力姑不大耋者乎○敎曰今聞箕伯言日前北關區劃關西穀物事右相意見參差云欲於四千之數半劃嶺東則非不便好而嶺東事勢亦所熟聞纔經壬癸大賑瘡痍尙未蘇完穀總姑難復舊爲北民不念東民不惟不忍亦非一視之意然西穀準輸之難便如此則不可膠執前見更令有司堂上就議左右相登對稟處○有司堂上徐有隣就議以來召見于重煕堂有隣啓言左相以爲關西穀移轉北關時彼此受弊非不稔知而嶺東諸邑瘡痍甫起數千石括出不可議到故專責關西矣僚相之意見差異聖敎至及於有難膠守揆以事面不暇較計關西區劃四千石中限折半移定嶺東而米太各五百石則依例移轉其餘五百石則亦於留庫中先爲推移入送價本依詳定區劃付之關東道臣從便貿充恐合事宜云右相以爲嶺東穀簿之難於除出非不料量而西北兩道雖有數三邑接界之地間以峻嶺動費多日前劃三千石尙多不受去者則到今四千石之專責關西似是行不得之政折半固難辦出雖千餘石若自關東分力則可除西北民人一分之弊故與新箕伯有私室酬酢至煩上徹俯詢便否豈敢不仰陳淺見乎二千石若欲使關東分力則一千石以米太本色分半區劃其餘一千石以折半區劃而淮陽安邊兩境相接往來便近無論米太與雜穀限四五百石移轉外此則令嶺東附近邑船運入送而幷就留庫中從長推移二千石價盡爲區劃貿入充數則在北民可除遠輸之苦在東民不失元數之穀以此措處恐合事宜云而臣於入來時見左相則以爲折半折米事右相之議便當云矣敎以然則以嶺東穀物二千石移送而果難專責於嶺東無論米太與折米四分一則嶺西穀簿有裕邑中令道伯從便分排移送又無論舡運陸運竝自北道從便受去土瘠豈如關東民貧豈如關東穀縮又豈如關東雖不得不爲北民顑頷之情有此措劃之擧嗟彼東民得不曰厚彼而薄此乎朝家如不拔例補助有違於備嗣歲遂初意關東上納貢賦中限三千石穀與錢間準數除留以慰民情以裕民食京司給代之需更自本司從長草記劃給
정조 13년 · 강
召見新恩徐榮輔等於重煕堂
정조 13년 · 목
命新恩以次進前徐榮輔進伏予曰汝之相貌頗似汝父又有故相之典刑每念汝家之事常有由我之嘆三世故相之家予不能忘今汝出身便是償予之債汝之文譽曾有熟聞翰林待敎亦當爲之而以汝善製逕爲出六誠可惜矣汝父今在何處榮輔對曰在郊外楊州地矣予曰奏對之節頗似曾經入侍之人矣汝旣居魁汝父亦爲壯元事亦異矣故相亦爲壯元乎榮輔對曰臣祖則爲節製壯元矣予曰汝旣立朝他日居官之際必知無不言言無不盡以副予今日之敎仍敎曰乃祖故相卽己卯册禮時諭善而予於伊前伊後受學多年永惟勞績豈讓南輔養朴諭善乎今其孫魁文榜念舊之擧豈或踰日故領議政文淸公徐志修家遣承旨致祭向來事都付之滄桑可也其子出身欲敍乃父此兼欲使此家此人爲完家完人也前監司徐有臣罪名蕩滌仍爲敍用令該曹口傳付軍職俾卽入來迎祭榮輔曰臣父所居之地稍遠今日恐不得入來矣予曰傳敎雖有豈可踰日之語而受祭則從其事勢可也兪漢㝢進伏予曰故相之家又出科甲予實嘉之汝之妻父在於何處乎漢㝢對曰今則在家矣予曰旣使之任便居住而聞棲屑江干云然乎漢㝢對曰人言復出故不敢偃處京第間出江郊矣予曰此新恩家與徐榮輔有異三日後當行致祭矣李來鉉進伏予曰當有傳諭於大臣而大臣何日當入城云耶來鉉對曰廿日或廿一當復命矣予曰汝明日何時離發而何地可相逢乎來鉉曰食後當發計當相遇於瑞興地矣予曰爾之出去不必下直復命則先一站入來肅拜可也仍命承旨印給路文樂工及院吏隨去者竝給草料予曰館錄前有兼春秋啓下入侍記注之例李晚秀徐榮輔旣已出六援用古例先付兼史俾經入侍仍敎曰兵曹佐郞李晚秀禮曹佐郞相換欲令習知記注之事且有可據之已例本曹兼春秋洪命馥減下以其代令本館今日啓下仍令先爲謝恩又敎曰未肅拜兵曹佐郞改差以新榜壯元令該曹口傳擬入館錄前欲令簪筆出入兼春秋仍爲加啓下事分付春秋館兼春秋與本銜有異先爲謝恩
정조 13년 · 강
命兵曹結束色吏依軍案例定式
정조 13년 · 목
該曹啓言本曹結束色書吏移差之後比前自別而乍出乍入本色擧行每致生疏之患至於禁喧之時以其疲殘之故受杖於各司事極駭然本色新差生疏之吏使各歸該掌以前仕可堪者堂郞相議還屬本色如非重罪則判堂以下不得任自除汰或換差請以爲申嚴遵行之地允之敎曰左相在兵判時有筵稟定式之事而其後未過十年如是違越兵曹事萬萬可駭此後一依定式復舊釐正而渠輩雖曰下吏出入衛內無異掖屬兼有掌門禁禁喧譁之苦役朝家之顧恤安得不自別也年前首吏之特差事知旋除邊將出於重其事之意今若朝差夕換之不足被捽於某司被楚於某處則定式之例雖或永久遵行其可得乎自今結束色下吏雖入直堂郞無得以一人已見除汰必須往復判堂爛漫歸一然後除汰而渠輩無異軍總該色吏依軍案例作成册一件送置該房一件藏置本曹各其姓名下書塡容疤及差役月日如是定式之後一有違越自堂上當施制書有違之律斷不可已以此嚴飭雖以推治事言之無論囚禁與治罪雖政院內閣政府三司必須往復於兵判然後決處一依軍門進來之例事亦爲定式施行
정조 13년 · 강
命玉堂書吏金繼吳藝文館使令田晚得等絕島爲奴
정조 13년 · 목
兵曹啓言弘文館書吏訐訴於閔昌爀之人嚴加究問則吳一文朴枝成二人竝爲入告云故出付秋曹册色書吏金尙鉉等七人分揀放送隨廳書吏金宗喆等十二人決杖七度○刑曹啓言弘文館首吏李得麟藝文館首吏李文煐等處嚴杖究問則李得麟以爲去月二十五日春塘臺謁聖齋宿時同伴金命鉉以隨廳書吏留宿於靑陽門內被捉於禁喧所受棍三度閔校理以祭官入來目覩光景今月初十日入直以貽羞本館之故首吏付過金命鉉亦爲罰直兵曹書吏撻楚二十八度同伴朴枝成金繼吳等以爲玉堂下人受棍如此問安等節將不得擧行之意從傍提告云李文煐以爲向於春塘臺殿座時守直本館聞使令田晚得陪往李翰林爲禁喧所捉受棍五度李翰林入直堂后時晚得呼訴至有兵曹書吏一人近仗軍士一名捉致堂后書吏則撻楚五度軍士則懸罰云枝成等各刑問一次更推枝成等供一自金命鉉受棍之後不無齊憤逞憾之心而結束色吏非但告官又復手自毆打故果爲齊訴於閔校理捉致兵曹書吏分付曰吾於向來以掌務書吏拳搗事略施懸罰矣以此爲憾棍治館吏極爲無狀以皮鞭撻楚廿八度云田晚得供以爲瞹昩受棍之故呼訴於李翰林捉治兵吏及軍士云矣敎以夜禁也閽禁也喧禁也卽禁條中至微至細之事則丁酉以後嚴立科條期於行之永久屢勤飭令每煩特敎者是豈無別般委折而然乎不惟卿等讀明義錄吏隸雖蚩無知識亦豈不知有明義錄乎有翼龍則夜禁不可不禁有興文則門禁不可不禁有海根則喧禁不可不禁雖無右項數事旣曰禁令則下輩焉敢犯科官員焉敢右袒乎況設禁之本事如許申禁之微意又如許則十數年來所不犯之事忽地壞了於近日亦足以觀世道之一端懸法象魏旣蔑其效生道殺人政是準備凡事有大而可恕者小而難恕者本事可謂大事也難恕也首吏則玉堂事與翰苑事稍間李文煐旣施卅度之杖放送李得麟加杖二十度放送元犯朴枝成嚴刑準一次仍囚以待處分金繼吳田晚得等爲先加刑準一次箇箇考察更待辜限次次加刑準三次最遠絕島勿限年永屬官奴勿揀赦典俾愚氓亦知有一部明義錄
정조 13년 · 강
召見坐直承旨于重煕堂兼春秋李晚秀徐榮輔以上下番隨入
정조 13년 · 강
分遣承旨馳詣宗廟景慕宮奉審摘奸
정조 13년 · 강
遣假注書李來鉉傳諭于李判府事
정조 13년 · 목
敎曰向於傳諭略申欣企之意而卿之入京又在不日此際卿子唱名以記注假官入侍玆遣卿子勞卿之行仍問入城日子卿須知悉事入侍注書傳諭于李判府事
정조 13년 · 목
以朴聖泰爲司諫尹行晉爲獻納金孝眞尹悌東爲正言李埦爲副校理趙瑍爲判尹李憲膺爲南平縣監
정조 13년 · 강
召見畿伯趙鼎鎭于重煕堂
정조 13년 · 목
鼎鎭啓言孝昌墓內案山定界事因禮曹啓下關臣於今番巡路躬審牛滿山形止則左自膝隱峯南麓西北至巖石底平地爲二百五十餘步石自廣谷上峯東至古牧場堰路爲一百四十餘步而自西至東相距爲五里自膝隱峯西平地東出一路橫直山腰至於古牧場而鷹峯一麓遮蔽主峯山腰以下其間洞壑頗闊內有元帳付田畓又有十數民戶及民冢而亦不露見人戶民冢旣有豈可擧論之敎則自山腰路下至鷹峯南邊民戶民冢田畓所在處似不入於定界中只以山腰路上爲限鷹峯則只北邊山頂至平地爲限以此定界而請多植樹木差定山直以爲禁養之地從之又啓言鎭安大君墓臣於今番巡路看審則墳形幾至崩頹墓前有石人一雙顚仆丁酉二月旁孫李尙春得短碣於田畔刻以鎭安大君妻三韓國大夫人池氏之墓十五字傍刻大君墓在左五字而最近九冢已爲掘移相見處入葬爲二十九冢或有二百年之久亦有無主四冢而遠爲二三百步近爲六十餘步碑石所刻大君墓在左之文亦未知其合窆之眞的奉祀孫卽李國柱而方欲改封築矣敎以本墓事體自別聞其子孫將欲改封築云令該曹劃給錢穀亦令地方官眼同擧行優助物力別置守冢民戶以爲禁護之地祭廳如無之限間數造給主家而封築一款不可輕易議到隨便加封務盡審愼事分付主家石物改排置而幾百年之後有此重修事不偶然所得短碣後面如無陰記當製下探問狀聞此後地方官春秋仲朔躬詣看審後形正報營仍爲轉聞禁葬禁樵牧等事嚴立科條着意申飭又啓言道內各邑還穀元來不數狀請加分無歲無之今年以閏朔之故排巡尤爲不足請依近例參量加分令廟堂稟處敎以卿其量宜加分
정조 13년 · 강
命德源前府使崔重敎議律功減一等
정조 13년 · 목
禁府啓言德源前府使崔重敎身爲守宰私貸民錢名雖私貸實同勒奪請杖一百收贖告身盡行追奪流三千里定配允之敎以功減一等又啓言崔重敎功減一等黃海道豊川府安山驛徒三年定配允之
정조 13년 · 강
判府事李福源進謝箋
정조 13년 · 목
十三日李晚秀唱第也召見福源於便殿仍遣史官賜以衣資食物至是進箋稱謝箋文曰臣子晚秀唱第之日特命引接曲加恩諭繼遣近臣存問賜以衣資米肉德意隆渥逈出常格臣不勝惶隕感激謹奉箋稱謝者伏以父子登筵感佩溫諭帛米堆屋祇承寵頒恩出憫衰光增聞喜伏念臣叨竊踰分銘鏤在中殘齡猥廁於耆班榮極惠養賤息又忝於科甲懼深滿盈不圖拜於後之辰遽荷使之前之渥便殿催召旣垂鄭重之音近臣臨宣仍紆便蕃之錫筐篚侈貺心之春衰軀回春庖廩繼飽德之需寒廚動色闔門感頌同朝艷歎玆蓋伏遇主上殿下優禮群臣作成多士謂臣齒爵之稍異每加視遇之私嘉臣門闌之新榮特施齎予之典蒙被至此報答曷由臣敢不受吾君恩與家人共昏耄平日縱乏訓子之方歌詠餘年庶效祝聖之悃
정조 13년 · 강
命檢閱金祖淳刊名仕籍